Radio Orania - Orania Beweging
Op 12 April 2008 het Radio Orania op 95,5 MHz die eerste keer uitgesaai. Sedertdien is dit 'n gelisensieerde gemeenskapsradiostasie wat steeds ononderbroke uitsaai danksy groot opofferings van vrywillige klankingenieurs, omroepers en direksielede. Die stasie het 'n reikwydte van ongeveer 50 km rondom Orania.
Sedert die begin van 2018 is 'n voltydse stasiebeheer-amptenaar aangestel. Omroepers en tegnici se ouderdomme het oor die jare gewissel van 13 tot oor die 80 jaar. 'n Goeie deursnit van inwoners bied weekliks programme aan – elkeen wat gewillig is, kry 'n kans. Groot klem word gelê op goeie taalgebruik en op kulturele programme rondom eie fees- en vakansiedae.
Die programme wat aangebied word is ryk in verskeidenheid sodat elke ouderdomsgroep iewers in die week 'n gunsteling musiek- en gespreksprogram het om na te luister. Dit sluit in: nuusgebeure, programme oor godsdiens, wetenskap, boekvoorlesings, taalverskynsels en onderhoude oor aktuele onderwerpe.
Drie vrywilligers by Radio Orania het al loopbane in die rigting van joernalistiek en radiowese gevolg. Joanelle Everson en Joost Strydom het joernalistiek gaan studeer en Janine van der Heever werk reeds etlike jare by Pretoria FM.
Die Radio Orania-familie is 'n hegte familie van getroue luisteraars, ondersteuners, omroepers en tegnici. Vir navrae of ondersteuning stuur gerus 'n e-pos aan radioorania@oranet.co.za